google/wiki40b huggingface dataset:
אלרי דה שרדונה

חייו

משפחתו של דה שרדונה, הייתה משפחת אצולה. אך לאחר המהפכה הצרפתית, דבר זה היה כמעט חסר משמעות. הוא התקבל לאקול פוליטכניק בשנת 1859, לאחר לימודים בפקולטה למדעים בבזנסון. באקול פוליטכניק הכיר את מי שמאוחר יותר יהפוך לנשיא צרפת מארי פרנסואה סדי קארנו. אך ב-1861 נאלץ לעזוב את בית הספר, לאחר שכתב מכתב בגנותו של נפוליאון השלישי. הוא הצטרף לאנרי, רוזן שמבור, שטען אז לכתר צרפת בתור "אנרי החמישי" במהלך גלותו באוסטריה.
רק ב-1883, עם מותו של אנרי, התייאש דה שרדונה ממאמציו להשבת המלוכה בצרפת, ופרש מפעילות פוליטית כליל.
דה שרדונה היה ממציא ומדען, והקים באחוזתו שליד שאלון-סור-סון מעבדה וחדר חושך, בהם ערך ניסויים שונים.
בסוף שנות השבעים של המאה ה-19, עבד שרדונה יחד עם לואי פסטר על מציאת תרופה למחלה שפגע בתולעי משי, והרסה את התעשייה הצרפתית. במהלך ניסיונו לנקות דבר מה שנשפך בחדר חושך, גילה דה שרדונה את הפוטנציאל של ניטרוצלולוזה לשמש כתחליף למשי. בהבינו את המשמעות הכלכלית של תגליתו, עזב דה שרדונה את עבודתו והתמקד בפיתוח התגלית.
הוא קרא לחומר "משי שרדונה", והציגו במהלך התערוכה העולמית בפריז בשנת 1889. לרוע מזלו, החומר שהיה דליק מאוד הוחלף במהרה בחומרים יציבים יותר. דה שרדונה איבד את הונו הרב, ונשאר חסר כל.
ב-1919 התקבל לשורות האקדמיה הצרפתית למדעים, בתחום היישום ההמצאות המדעיות בתעשייה.
מעורבות ערב הסעודית בפיגועי 11 בספטמבר

מעורבותה של ערב הסעודית בפיגועי 11 בספטמבר הוא נושא שצבר תשומת לב חדשה אחרי ששני סנאטורים לשעבר שלארצות הברית, אשר היו חברים בוועדה מטעם הקונגרס לחקירת הפיגועים, אמרו בראיון ל-CBS באפריל 2016, כי הדפים שנגנזו מדו"ח חקירת הקונגרס מתייחסים לראיות מוצקות על מעורבות משמעותית של ערב הסעודית בביצוע הפיגועים. כתוצאה מכך התחדשו הקריאות לפרסם את הדפים הגנוזים. 15 מתוך 19 החוטפים היו אזרחים סעודים. ב-15 ביולי 2016 פורסם הדו"ח על המעורבות הסעודית.

בעקבות הפיגוע

הממשלה הסעודית הכחישה כל קשר לפיגועים. קרובי משפחה של קרבנות הפיגועים ניסו לעשות שימוש בבתי המשפט כדי להביא לדין את בני המלוכה של ערב הסעודית, בנקים, או "ארגוני צדקה" האחראיים, אבל המאמצים האלה סוכלו חלקית על ידי החוק מ-1976 המעניק חסינות לממשלות זרות.
על פי גאוודאט בהגט, פרופסור למדע המדינה, בעקבות פיגועי 11 בספטמבר "המדיניות הסעודית של קידום ומימון טרור ושנאה" עמדה בפני ביקורת חריפה על ידי מספר "קובעי מדיניות בעלי השפעה בוושינגטון".

איומי הממשלה הסעודית על ארצות הברית

במרץ 2016 איים שר החוץ הסעודי עאדל אל-ג'ובייר על נשיא ארצות הברית ברק אובמה וממשלו כי סעודיה תמכור נכסים אמריקאים בשווי $750,000,000,000 אשר נמצאים בבעלותה, אם יאושר התיקון המבהיר כי החוק של 1976 הנותן לממשלה זרה חסינות אינו חל על פעולות טרור. בממשל אובמה החלו חששות כי הדבר עלול לערער את יציבות הדולר, ואובמה הזהיר מפני "השלכות לא צפויות". לעומת זאת אנליסטים של כלכלת סעודיה העריכו כי פעולה זו תפגע בממשלה הסעודית.
המתמודדים מטעם המפלגה הדמוקרטית בבחירות לנשיאות ארצות הברית 2016, ברני סנדרס והילרי קלינטון הביעו תמיכה בחקיקה שתאפשר למשפחות הקורבנות של פיגועי 11 בספטמבר לתבוע את ערב הסעודית על מעורבותה האפשרית בפיגועים.
סינוסיטיס

תסמינים

תסמינים של דלקת גת כוללים בדרך כלל כאב ראש מקומי באזורי הגתות (לרוב באזור המצח או הלסת העליונה, בהתאמה למיקום גתות המצח והלסת). החולים מתלוננים על נזלת והצטברות של ליחה מוגלתית. תיתכן תחושה של "ראש כבד" ולחץ בראש, ולעיתים גם חום.
בדלקת גת כרונית יש במקרים רבים רקע אלרגי. לרוב, אין חום כשבנוסף האף עשוי להיות גדוש ועם פוליפים שעשויים לגרום לקושי בנשימת אף.

אבחון

האיבחון הראשוני לסינוסיטיס מתבצע אצל רופאי אף אוזן וגרון. ניתן להסתייע בצילום, אולם לרוב רופאים יכולים לאבחן גם בלעדיו. במקרים של דלקת גת כרונית חוזרת יש לשקול ביצוע טומוגרפיה ממוחשבת (CT). הטיפול בדלקת גת חשוב, אין להזניחו ובעיקר במצב חריף, בשל הקרבה למוח ולארובות העיניים.
גורם הזמן חשוב להצלחת הטיפול, בשל החשש כי אי טיפול או עיכובו יוביל לסיבוכים. סיבוכים אפשריים של דלקת גת הם צלוליטיס פרה-אורביטלית (באזור גלגל העין) – למשל כתוצאה מסיבוך בגת הכברה, הקרוב לארובת העין; או חדירה של הזיהום לחלל המוח. במקרים שבהם דלקת הגת כרונית, אחד הסיבוכים העיקריים הוא דלקת סימפונות כרונית.

טיפול

הטיפול הוא בהתאם לאיבחון ולסיבת המחלה. בדלקת קלה ויראלית וללא סיבוכים, די בטיפול תומך על ידי נוגדי גודש וכאב, לעיתים טיפות אף לכמה ימים, שתייה רבה ומנוחה. לעומת זאת, בזיהום חיידקי יש להוסיף סוגים שונים של אנטיביוטיקה.
אם הרקע לכאבים הוא מחלת שיניים, אז נדרש טיפול לכך. אם הרקע אלרגי יש להוסיף טיפול אנטי אלרגי על מנת למנוע חזרה של דלקת הגת.
במקרים מסוימים יש להשתמש באופן חד פעמי בטיפול תרופתי בקורטיזון (סטרואידים) להפחתת הגודש, ולעיתים כאשר המחלה כוללת פוליפים רבים, יש צורך בחסימה ושינוי אנטומי, אם מדובר בגידול אז יש לנתח את הגתות.
בוקפאלוס

בוקפאלוס  (ביוונית: Βουκέφαλος מהמילים βοός ו-κεφαλή היינו "ראש השור") (כ-355 לפנה"ס - 326 לפנה"ס) היה סוסו של אלכסנדר הגדול ולכן אחד הסוסים הידועים בהיסטוריה. דמותו של הסוס הפכה לכמעט מיתולוגית והופיעה רבות באמנות.

אגדת אילופו של בוקפאלוס

על פי האגדה, שמופיעה במקורות עתיקים - למשל אצל פלוטרכוס, לא ניתן היה לרכוב על בוקפאלוס משום שהיה נוהג לנשוך את כל מי שניסה לרכוב עליו. בשנת 344 לפנה"ס הוצע הסוס למכירה לאביו של אלכסנדר, המלך פיליפוס השני, אולם הלה סירב לרוכשו בשמעו על מזגו הרע של הסוס ומחירו המופקע - 13 טאלנטים (או 16 טאלנטים, לדברי פליניוס הזקן - סכום הגבוה פי שלושה ממחיר הסוס המשובח ביותר). בסוף הסוס נרכש על ידי ידידו הטוב של פיליפוס - דמארטוס מקורינתוס לאחר שאלכסנדר הודיע שיאלף את הסוס. אלכסנדר, בן ה־10 הצליח לאלף את הסוס על ידי כך שדיבר אליו בנועם והפנה אותו כלפי השמש, ובכך מנע ממנו לראות את צילו שהפחיד אותו.
האגדה מספרת כי הסוס הוא צאצא של הסוס האגדי פגסוס, וכן הסיבה שפיליפוס רכש את הסוס הייתה על פי נבואה של האורקל מדלפי לפיה מי שירכב על הסוס שבראשו סימן של שור ישלוט בעולם.
הסוס ככל הנראה מת ביוני 326 לפנה"ס בעת שנפצע בקרב הידספס (כיום הנהר נקרא ילום שרובו זורם בפקיסטן). אלכסנדר האבל הקים עיר הקרויה "בוקפאליה" על שמו של הסוס.

אלכסנדר ובוקפאלוס באמנות

אלכסנדר רכב על סוסו במהלך קרבות רבים, והסוס מוזכר על ידי היסטוריונים של העולם העתיק. בעקבות האזכורים הרבים מופיע אלכסנדר במרבית הציורים והפסלים המתארים אותו כרכוב על הסוס.
סינדרלה (להקה)

Cinderella (סינדרלה) היא להקת רוק אמריקאית אשר נוסדה בפילדלפיה בשנת 1983 על ידי כותב השירים, הפסנתרן, והגיטריסט טום קיפר יחד עם חברו הבסיסט אריק בריטינגהאם. הלהקה הוציאה ארבעה אלבומי אולפן, וחמישה אלבומי הופעה חיה.
הלהקה התגלתה על ידי ג'ון בון ג'ובי בעת שניגנה במועדון בפילדלפיה. ובשנת 1985 הם חתמו על חוזה בחברת התקליטים מרקורי\פוליגרם ובאותה עת צירפו אליהם את הגיטריסט ג'ף לאבר והמתופף ג'ים דרנס שלאחר מכן החולף במתופף פרד קורי שמלווה את הלהקה עד היום.
כעבור שנה יצא אלבום הבכורה "Night Songs" (שירי לילה) שהגיע למעמד של פלטינה משולשת וזכה להצלחה רבה.
לאחריו הגיעו "Long Cold Winter" (חורף ארוך וקשה) בשנת 1988, "Heartbreak Station" (תחנת הלבבות השבורים) בשנת 1990,
ולבסוף אלבומם האחרון " Still Climbing " (עדיין מטפס) בשנת 1994
סולן הלהקה טום קיפר ניחן בקול גרוני ועוצמתי ביותר אותו איבד מספר פעמים בקריירה. לראשונה בשנת 1991 לאחר סיבוב ההופעות של אלבומם השלישי "תחנת הלבבות השבורים". הוא נאלץ לעבור ניתוחים בגרונו במהלך השנים ולימד עצמו לשיר מחדש.
מלבד השירה טום מנגן בקלידים, מפוחית, סקסופון, ובעיקר גיטרה עבור הלהקה. הוא מתמחה בנגינת סלייד על הגיטרה ומבצע את רוב קטעי הסולו של הלהקה.
הלהקה ידועה בחיבתה לבלוז ומוזיקת קאנטרי אותם הם משלבים לרוב בשיריהם.
להיטה הידוע ביותר של הלהקה הוא השיר - (Dont know what you got (till it's gone אשר יצא כסינגל מאלבומם השני. השיר הוא בלדה ומיוחד בזכות שירתו הגרונית של טום ומילותיו הנוגעות.
כמו כן להיטים אחרים של הלהקה הם "Nobody's Fool",‏ "Heartbreak Station",‏ "Gypsy Road",‏ "Coming Home".
יציאת חירום

יציאת חירום היא פתח במבנה, שטח פתוח מגודר או כלי תחבורה, אשר מיועד לאפשר לאנשים השוהים בו לפנות את המקום במהירות במקרה של סכנת חיים.
זהו אמצעי בטיחות אשר נועד למנוע פגיעות בנפש באסונות או מצבי חירום שונים, במיוחד בעת שריפה. יציאת החירום סגורה בעיתות שגרה, ועליה להפתח או להיפרץ בזמן סכנה.

סוגי יציאות חירום

על פי רוב יציאת החירום היא דלת או שער אשר יועדה במיוחד למטרה זו, אך גם חלון יכול לשמש למטרה זו.
דלת אש - היא דלת שנועדה לסייע במניעת התפשטות שריפה במבנה ולאפשר לאנשים להיחלץ ממנו בקלות.
במקרים בהם ישנו חשש שיתגלה קושי בפתיחת החלון המשמש כיציאת חירום, מותקן לידו פטיש ביטחון המיועד לשבירת השמשה. במבנה רב-קומות שבו החלונות משמשים כיציאות חירום מותקנות לרוב מדרגות חירום בסמוך עליהם, אשר מאפשרות להגיע לקומת הרחוב בצורה בטוחה. שירותי כבאות והצלה יכולים להשתמש במדרגות אלו כדי להגיע לאנשים הלכודים בבניין, אשר אינם יכולים לצאת ממנו בכוחות עצמם.

הכוונה ליציאת החירום

יציאת חירום לרוב מסומנת באופן בולט, כדי שיהיה קל למצוא אותה במקרה הצורך. הסימון יכול להעשות על ידי תמרור מתאים וחצים המסמנים את הדרך מאזורים רחוקים יותר. זאת משום שבמקרה חירום עלולה להתעורר בהלה ואף היסטריה המונית, אשר יכולות לפגוע בשיקול הדעת. כמו כן במקרים של שריפה העשן יכול לפגוע ביכולת הראייה. שימוש בחומרים הזוהרים בחושך נעשה למקרה של פגיעה במערכת החשמל בשעות הלילה, ובשלטים המשמשים להכוונה מותקנת סוללה עצמאית על מנת שהשלט יואר גם בזמן הפסקת חשמל.
בבית מלון נהוג לתלות מפה המתארת את הגישה ליציאת החרום בצד הפנימי של הדלת אשר פונה לחדר.
במטוסים אחראי צוות האוויר לתדרך את הנוסעים בנוגע לנוהלי הבטיחות, אשר כוללים את מיקומם של פתחי החירום במטוס למקרה של נחיתת חירום.
הדומה השנייה

ניסיון ההדחה של בוריס ילצין

הליך ההדחה של בוריס ילצין נערך לראשונה במאי 1999 על בסיס חמישה אישומים שהוטחו נגדו: קריסת ברית המועצות; המשבר חוקתי; פרוץ המלחמה בצ'צ'ניה; היחלשות מערך ההגנה של המדינה וטבח העם הרוסי.
הוקמה ועדה מיוחדת בראשותו של ואדים פילימונוב. ב-15 במאי 1999 נערכה הצבעה פרלמנטרית להדחת ילצין מתפקיד הנשיא, אבל אף אחת מההאשמות שהוטחו במליאה ופורטו לעיל לא קיבלה את הרוב הדרוש של 300 קולות.
עופר בן שבת

משחק בטלוויזיה

תפקידו הראשון בקולנוע ובמשחק בכלל היה בשנת 2000, בסרט "הבן שלי" שביים יונתן גורפינקל. תפקידו השני בקולנוע היה בסרט "דמיונות" משנת 2007 שביימו נמרוד עציון-קורן וסער לחמי. בשנת 2012 הגיש פינה קומית בתוכנית "שישי עם טל ברמן" ששודרה בערוץ הראשון. החל משנת 2013 משתתף בתוכנית הסטנדאפ לילדים "הצחוקייה" ביחד עם שותפו הקומי מאור הרוש. בשנת 2013 השתתף כמותח שבועי בתוכנית "אמבוש" ששודרה בערוץ 10. בשנת 2014 השתתף בתפקיד אורח בסדרות "הקלמרים" ו"זגורי אימפריה" של HOT. השתתף בסדרה של ערוץ מאיר לילדים "עלילות ארץ גושן". בשנת 2015 השתתף בסדרה "רון" של Yes Comedy. בשנת 2016 השתתף בסדרה "מיסטר צ'יפס" בתפקיד אורח ובסדרה "המועדון עם שחר חסון" כסטנדאפיסט מתחלף. בשנת 2017 החל להשתתף ביחד עם שותפו הקומי מאור הרוש בסדרה OMG שמשודרת בערוץ Yes KidZ.שיחק בתפקיד אביתר בסרט "כח זיקית".

משחק על הבמה

"המופע של עופר ומאור" - מופע מערכוני נונסנס ביחד עם שותפו הקומי מאור הרוש, בשנת 2016 עשו מופע המשך בשם "הקומדי צחוק" אותו מריצים עד היום. 
עשה מופע יחיד בשם "הרב מצליח בן דור" (דמות קומית), לה גם פינה קבועה בוואלה תרבות (הפינה החלה בוואלה יהדות) וברדיו גלי ישראל הדמות הופיעה בפינות שונות בטלוויזיה . 
כתב קומדיה בשם "חבל על מי שחי" שזכתה בפרס השופטים. השתתף במופע "ויהי צחוק" עם מאור הרוש, מופע "הצחוקייה" ועוד. הופיע במועדוני הסטנדאפ: "דומינו גרוס", "קומדי-בר" ו"קאמל קומדי".

משחק ברשת

בן שבת הוא יוטיובר ביחד עם שותפו הקומי מאור הרוש, ביחד הם יצרו ערוץ יוטיוב עם שלל פרודיות ומערכוני רשת. בנוסף יצר עם מאור הרוש מערכונים קומיים ל-Mako, נענע 10, פליקס ו-ynet.

השכלה

למד משחק, בימוי תיאטרון ובימוי קולנוע באוניברסיטת תל אביב, למד תסריטאות בבית הספר לתסריטאות של עידית שחורי ובסמינר לכתיבה של רוברט מקי "Story ו-Comedy".
אריאלה גולדמינץ

ביוגרפיה

גולדמינץ נולדה וגדלה בחיפה.
בעלת תואר ראשון בספרות אנגלית, תעודת הוראה באנגלית ותולדות התיאטרון מהאוניברסיטה העברית בירושלים, ותואר שני בספרות עברית והשוואתית בהצטיינות במגמת כתיבה יוצרת מאוניברסיטת חיפה.
גולדמינץ עבדה כמורה לאנגלית וכמנהלת לשכה בחברות שונות בתחום ההיי-טק ובאוניברסיטת חיפה.
בשנים האחרונות גולדמינץ עוסקת בכתיבה ולמידה. בכתיבתה עוסקת גולדמינץ בגיבורים מורכבים, בעלילה המבטאת את מורכבות החיים ובסתירות פנימיות.
גולדמינץ על הבחירה בעיר חיפה לרקע כתיבתה: "זו עיר שאין בה עיסוק רב בספרות העברית. בספר היא הופכת להיות, מעבר למרחב פיסי המאכלס את הדמויות, מעין דמות בפני עצמה (...) בעיר הזו, הדי מנומנמת, יש להודות, קיים משהו שמסעיר את "הדמיון הכותב", גם בגלל המבנה הטופוגרפי שלה, אבל לא רק. הרי כל התהלכות פשוטה ברחובותיה היא גם חתירה-נגד. נגד ההר (...) מראש ההר ניתן גם להשקיף למרחקים, מעט בדומה לעבודת הכותב המקיף במבטו החובק-כל חלקים של המציאות, מפרק ומחבר אותם מחדש ביצירתו".
בדצמבר 2018 הוכרז על זכייתה בפרס היצירה לסופרים עבריים ע"ש לוי אשכול לשנת תשע"ט.
גולדמינץ מתגוררת בחיפה, נשואה ואם לבן.
בעיית הנהגים הגחמנים

במתמטיקה בכלל ובקומבינטוריקה בפרט, בעיית הנהגים הגחמנים (ידועה גם בשמות בעיית הנשים הגחמניות או בעיית החנייה) היא בעיה העוסקת במספר הדרכים לשבץ n עצמים ב-n מקומות, כאשר לכל עצם יש מקום מועדף, ועצם שהמקום המועדף עליו תפוס, מוסט באופן עקבי כלפי מעלה.

הבעיה

אל חניון שבו יש  מקומות חנייה המסודרים בטור, מגיעים  נהגים, בסדר קבוע.
לכל נהג יש מקום אחד מועדף (ללא קשר בין ההעדפות של הנהגים השונים).  כל נהג נוסע תחילה אל המקום המועדף עליו. אם המקום פנוי הוא חונה בו, ואם הוא תפוס, הוא ממשיך בנסיעה ומחפש מקום חניה אחר. הנהג אינו יכול לחזור אחורנית - ואם הוא לא מצא מקום פנוי, הוא יאלץ לוותר על החניה ולהתרחק מהמקום.
הבעיה. אם כל נהג בוחר את ההעדפה שלו בנפרד, כמה אפשרויות יש שעבורן כל הנהגים יחנו בסוף התהליך?
פונקציה, המתאימה את הנהגים למקומות החניה, כך שלכל נהג יש מקום חניה, קרויה פונקציית חניה. הדיון בפונקציות כאלה החל במאמר
 
A.G. Konheim, B. Weiss, An occupancy discipline and applications, SIAM J. Applied Math. 14 (1966) 1266-1274.

דוגמה

נניח שהנהג הראשון מעדיף את המקום 2, ושני הנהגים הבאים מעדיפים את המקום 1. הנהג הראשון יתפוס את המקום 2; אחריו יתפוס הנהג השני את המקום 1; הנהג השלישי לא יוכל לחנות במקום המועדף עליו, אבל יוכל לחנות במקום זאת במקום 3. הבחירות 2,1,1 מאפשרות חניה מסודרת.
לעומת זאת, אם הנהג הראשון מעדיף את המקום 1 ושני האחרים מעדיפים את 3, אז הראשון יחנה במקום 1, השני יסע למקום 3 ויחנה בו, והשלישי, שיסע בתחילה למקום 3, יאלץ לוותר ולעזוב. הבחירות 1,3,3 אינן מאפשרות חניה מסודרת.
היידי סוודברג

ביוגרפיה

סוודברג נולדה בהונולולו, הוואי וגדלה בניו מקסיקו, אמה הייתה מורה לאנגלית בתיכון. לאחר סיום התיכון היא עברה לקנטקי ועבדה שנה בתיאטרון לואיוויל וב-1989 שיחקה בסרטה הראשון "בתוך ארץ" לצד ברוס וויליס ולאחר מכן שיחקה בסרטים "רוקסי מסובבת את העיר" עם ג'ף דניאלס ושוטר בגן ילדים, ב-1991 שיחקה בסרט הקומדיה לרקוד עם טייסים.
היא ביצעה תפקידי אורח בסדרות זינוק לאתמול, חשיפה לצפון, אחיות ומגע של מלאכים, היא נודעה בתפקידה כסוזן, חברתו של ג'ורג' קוסטנזה בסדרה סיינפלד, ב-1996 שיחקה בסרט "קרוב ואישי" עם מישל פייפר אשר היה מועמד לאוסקר. ב-1998 גילמה את אמו של דני שובבני בסרט וידאו לילדים.
ב-1994 נישאה לבעלה ולהם שתי בנות.
My Baby Just Cares for Me

השיר בגרסתה של נינה סימון

סימון הקליטה את השיר במהלך שנת 1958 עבור אלבום הבכורה שלה "Little Girl Blue". השיר זכה להצלחה מועטה יחסית עד לשנת 1987 כאשר נעשה שימוש בשיר בפרסומת בטלוויזיה הבריטית לבושם שאנל מספר 5. בעקבות החשיפה השיר יצא לאור בהמשך כסינגל על ידי חברת התקליטים Charly Records, ונכלל לראשונה במצעד הסינגלים הבריטי ב-31 באוקטובר 1987 ובעקבות כך הפך באופן מיידי לאחד מהלהיטים הגדולים ביותר של סימון כמעט 29 שנים לאחר שפירסמה את השיר האחרון שלה. במקביל, במהלך סוף שנות השמונים הסינגל הגיע גם לצמרת המצעדים במספר מדינות שונות ולמקום הראשון במצעד ה-Top 40 ההולנדי.
בעקבות ההצלחה המחודשת של השיר, חברת ההפקות הבריטית Aardman Animations הפיקה במהלך 1987 וידאו קליפ לשיר בטכניקת סטופ מושן בבימויו של פיטר לורד.
קבניים

ביולוגיה

הביולוגיה של רוב מיני הקבניים איננה ידועה. לחלקם כנפיים מנוונות, אך גם בעלי הכנפיים המפותחות ממעטים להתעופף. הליכתם איטית והיא מתבצעת לעיתים תוך כדי הסוואה על ידי נדנוד המדמה משב רוח. המינים באזור הפליארקטי נצפו ניזונים ממוהל צמחים (phytophagous), בעיקר של צמחים המפרישים חומרים דביקים. קיימות גם עדויות על תזונה אנטומופגית בעיקר של כנימות וחרקים קטנים. מינים אחדים אף נצפו על רשתות עכבישים כנראה במטרה לחמוס טרף קל שנלכד ברשת. על האקולוגיה של מינים באזורים הטרופיים כמעט ואין מידע.
בחוצים

הבָּחוּצִים (מהמילה העברית "בחוץ"; נקראו גם: הבדואים היהודים), היה שם שנתנו יהודי תוניסיה העירוניים לשבטי היהודים שוכני האוהלים והנוודים למחצה שחיו ב-duwwārs, או מאהלים קטנים, בשטח המשתרע מן האזור סביב ג'ריד ואל כף במערב תוניסיה עד למחוז של קונסטנטין מעבר לגבול באלג'יריה, שם ניתן היה למצוא אותם בין סוק-אל-אחרס וטבסה ובנאות המדבר הדרומי. המוסלמים קראו להם יהוד אל-ערב. לרוב היו שבטים יהודים אלה נתונים תחת חסותם של שבט ערבי גדול יותר. ישנה סברה כי ה"בחוצים" הם כנראה צאצאים של הברברים המתייהדים בזמנה של הכוהנת דאהייה אל כאהנה, המלכה הברברית בת לשבט "הג'ראוה" שבראשו עמדה, שבט זה השתייך לאחד משבטי "הזנאטה" שהתייהדו במאה ה-7.
המנון הודו

תרגום לעברית

אתה הוא שליט נפשם של האנשים כולם,

ממך נובע גורלה של הודו.

שמך מעורר את לבבות פנג'אב, סינד, גוג'אראט, ארצו של מאראתה,

בארץ דרבידה, אוטקאלה (אוריסה) ובנגל;

הוא מהדהד בגבעות וינדיאס וההימליה,

הוא מתמזג ברפסודיות של הנהרות הטהורים, הג'מונה והגנגס.

הם מזמרים את שמך לבדו,

הם מבקשים את ברכתך בלבד,

הם שרים רק בשבחך.

הצלתם של האנשים כולם ממתינה בידיך,

ממך נובע גורלה של הודו.

ניצחון, ניצחון, ניצחון, ניצחון לך.

שמע

ג'אנה גאנה מאנה (הגרסה האינסטרומנטלית) (להאזנה (מידע · עזרה))
שבת שירה

ביהדות, שַׁבַּת שִׁירָה הוא כינוי לשבת שפרשת השבוע שלה היא פרשת בשלח, שבה מופיעה שירת הים ששרו בני ישראל על נס קריעת ים סוף. בהפטרת הפרשה קוראים את שירת דבורה.
בפרשה זו מוזכר גם כן סיפור המן שירד לבני ישראל במדבר, וכזכר לכך ישנם מנהגים מיוחדים בחלק מן הקהילות. על פי הסבב השנתי של פרשיות השבוע, שבת שירה חלה בדרך כלל בשבת הסמוכה לט"ו בשבט.

קריאת השירה

בחלק מן הקהילות נהוג לקרוא את שירת הים עם הציבור פסוק בפסוק במנגינה מיוחדת. ישנם שנהגו גם לקרא את שירת הים שנאמרת בפסוקי דזמרא באותה מנגינה.
בקהילות גאורגיה נוהגים שבפסוקי דזמרה מוסיפים את הקטע "ותקח מרים הנביאה.." (מנהג שנשמר גם בקרב מתפללי הנוסח השאמי ביהדות תימן - אמנם מתפללי הנוסח הבלדי מוסיפים את הקטע בכל השנה, אך מתפללי הנוסח השאמי מוסיפים אותו רק בימים בהם קוראים בתורה את שירת הים), וקוראים את "שירת הים" בניגון ייחודי כשכל ציבור המתפללים עומד.

מנהגים שונים

מנהגים שונים הונהגו לשבת זו. בין היתר ניתן למצוא את המנהג של אמירת הפיוט "יום ליבשה", אכילת חיטים והוצאת אוכל לציפורים. 
המהר"ל מפראג קבע מנהג לאסוף בשבת שירה את הילדים לחצר בית הכנסת אלטנוישול שם למדו את סיפור קריעת ים סוף, כיצד הצטרפו הציפורים לזמרת בני ישראל. לאחר מכן קטפו הילדים פירות מהאילנות שבים והאכילו את הציפורים, על פי הסיפור במדרש לפיו כל פירות היבשה היו זמינים לבני ישראל בעת מעברם בים.
המנהג הידוע ביותר הוא להוציא את שאריות האוכל לציפורים. המנהג נתון במחלוקת בין פוסקי ההלכה. מחבר הספר "מגן אברהם" התנגד למנהג משום איסור האכלת בעלי חיים שאין מזונותיהם עליו. עם זאת רבים מהפוסקים החזיקו במנהג זה, וניתנו לכך כמה טעמים. בספר המטעמים (ורשא תר"ט) מובא טעם בשם רבי בונים מפשיסחה לפי מדרש המספר כי בשבת הראשונה לירידת המן אמר משה כי בשבת לא ירד מן, וביום שישי תרד כמות כפולה גם בשביל שבת. דתן ואבירם פיזרו מהמן של יום שישי בשבת כדי להפריך את דברי משה, אך ציפורים אכלו את המן שפוזר, וכך עם ישראל ראה את מימוש נבואת משה. בזכות זו שאכלו הציפורים את המן נותנים להם שכר ומאכילים אותם בחיטה בשבת זו בה קוראים בתורה גם על ירידת המן. 
טעם למנהג שבשבת שירה מפזרים לפני העופות ריפות (קאשע) משום דאיתא ב'ילקוט' על הפסוק וַיְהִי בַּיּוֹם הַשְּׁבִיעִי יָצְאוּ מִן הָעָם לִלְקֹט וְלֹא מָצָאוּ, וקשה דהיה לו לכתוב ולא היה, כי לא היה מעולם! אך לפי שדתן ואבירם יצאו בליל שבת מחוץ למחנה ופזרו שם מן המן שבידיהם על פני המדבר כדי לעשות דבריו של משה פלסתר שאמר שביום השביעי לא יהיה בו, ואמרו אל העם צאו וראו שנמצא על פני השדה, ועל כן יצאו מן העם ללקוט וחפשו ולא מצאו מפני שהעופות אכלום מקודם שבאו, ועל כן צריך ליתן שכרם לזכר זה. ובשבת שירה קורין פרשת המן
— ספר המטעמים, ערך שבת אות ב'
הרב מנחם מנדל כשר כותב שלא נמצא במקורות מדרש זה. טעם זה הובא בספרי החסידות משמם של רבי מנחם מנדל מרימנוב, החוזה מלובלין, ורבי מאיר מפרמישלאן . 
כדי לצאת חובה לכל הדעות ישנם שנהגו לתת לילדים קטנים להוציא את האוכל לציפורים במקום המבוגרים.
בקהילות גאורגיה, נוהגים  לאכול מאכל חיטה מיוחד שנקרא "קורקוטי", וזאת מפני "פרשת המן" המוזכרת בפרשה זו.

מנהגים הקשורים לט"ו בשבט

בחסידויות רבות נערך בשבת זו טיש מיוחד ("פירות טיש"), ובו מחולקים פירות ארץ ישראל, בשל סמיכות שבת שירה לט"ו בשבט.
מאיומי אאוקי

ביוגרפיה

אאוקי נולדה ביאמאגה שבמחוז קומאמוטו.

שיאנית עולם ואלופה אולימפית

בתחרות שחייה שנערכה בטוקיו ב-21 ביולי 1972 קבעה אאוקי במשחה ל-100 מטר פרפר שיא עולם חדש של 1:03.9 דקות ובכך הייתה לשחיינית הראשונה בהיסטוריה ששחתה משחה זה מתחת ל-1.04 דקות. באולימפיאדת מינכן (1972) היא זכתה במדליית זהב במשחה ל-100 מטר פרפר בשיא עולם חדש של 1:03.34 דקות, לפני רוסביטה באייר ממזרח גרמניה (1:03.61 דקות) ושיאנית העולם היוצאת אנדריאה ג'רמטי מהונגריה (1:03.73 דקות). כבר בשלב המוקדמות היא קבעה שיא אולימפי חדש של 1:04.00 דקות. נוסף לכך, היא סיימה במקום שמיני במשחה ל-200 מטר פרפר בתוצאה של 2:22.84 דקות ובמקום שישי במשחה שליחות 4x100 מטר מעורב בתוצאה של 4:30.18 דקות, את סגנון הפרפר היא שחתה ב"זינוק שליחות" בתוצאה של 1:02.47 דקות.
באליפות העולם הראשונה בשחייה שנערכה בבלגרד, לשעבר יוגוסלביה בשנת 1973 זכתה אאוקי במדליית ארד במשחה ל-100 מטר פרפר בתוצאה של 1:03.73 דקות, אחרי קורנליה אנדר (1:02.53 דקות) ורוזמרי קותר (1:02.68 דקות) שתיהן ממזרח גרמניה.
איתמר טל

איתמר טל (נולד ב-1 ביוני 1977) הוא אמן יוצר, צייר ישראלי, מאייר בפלסטלינה, יוצר "הכבשה בבה", ״שיפקה המכשפה״. בעליה של גלריית באזז.

ביוגרפיה

איתמר טל נולד ב-1 ביוני 1977 בירושלים, ללילי ויעקב טל, ובגיל צעיר עבר יחד עם אמו לקיבוץ יפעת שבעמק יזרעאל, שם גדל.
לאחר סיום לימודי תואר ראשון בעיצוב גרפי ותקשורת חזותית, החל טל לפסל חפצי נוי בדמות כבשה ולמכור אותן ביריד עבודות יד המתקיים בנחלת בנימין. הכבשים עשויות מספוג וראשן מפימו. הביקוש לכבשים עלה וטל עבר מעיצוב בעבודת יד לייצור המוני בשנת 2005. בשנת 2006 הקים טל חברה לייצור הפסלים ושיווקם בשם "הכבשה בבה". לבסוף החליט לחזור לדוכנו בנחלת בנימין.
בשנת 2008 הוקרן בערוץ 8 סרט דוקומנטרי אודות טל ויצירתו, בבימויו של גיל קרני. הסרט הוקרן במסגרת פסטיבל דוקאביב. הסרט ליווה את טל בדרכו, החל מימיו בנחלת בנימין, הקמת החברה, ההגעה לתערוכה בסין ועד לפירוק החברה וחזרה לדוכן בנחלה.
באוגוסט 2008 יצא לאור הספר "בבה כבשת היומולדת" מלווה בתקליטור, המסמן את ראשיתה של סדרת ספרים ותקליטורים שיעסקו בכל פעם בדמות כבשה אחרת. את הספר כתב אפרים סידון, סיפר והלחין את המוזיקה דורי בן זאב וטל איירו בפלסטלינה. בעקבות הצלחתו שודר אייטם בחדשות ערוץ 2 מהדורת חג סוכות אודות הספר בו השתתפו שלושת יוצריו (אפרים סידון, דורי בן זאב וטל עצמו) והאמן מנשה קדישמן נתן הופעת אורח מיוחדת. ב-2011 הספר "בבה כבשת המסעות" המצולם הוכנס לצפייה במטוסי אל על.
בשנת 2016 יסד טל את ״בבה הוצאה לאור״, בה הוציא עד כה (2017) שלושה מספריו. סה"כ הוציא עד היום שבעה ספרים, אחד מהם זכה בפרס ספר הפלטינה והשני בפרס ספר הזהב, מטעם התאחדות המו"לים בישראל.
בשנת 2016 התוודע טל לעולמן של הדבורים, מה שהניע אותו להתחיל לצייר אותן. באפריל 2017 ביים טל מתקפת דבורים פיקטיבית על ת״א שהפכה לויראלית וחדשותית כך יצר מודעות לנושא. לאחר מכן התראיין באמצעי התקשורת והסביר את המעשה.
בראשית 2017 פתח את גלריית באזז. כל ציור עשירי שנמכר מועבר לתרומה, וקיר בגלריה מוקדש לאמן אורח ללא שכר טרחה.
מתווה הכותל

מתווה הכותל הוא הסדר שלפיו הייתה אמורה להתרחב רחבת התפילה השוויונית בחלקו הדרומי של כותל המערבי. בניגוד למצב הקיים, הגישה לרחבה אמורה הייתה להיות מתוך הכניסה הראשית לכותל, והיא אמורה הייתה להתנהל בידי מועצה שבה נציגי הזרמים הלא אורתודוקסים ונשות הכותל. 
המתווה אושר בידי הממשלה בינואר 2016, אולם בלחץ המפלגות החרדיות חזרה בה הממשלה וביטלה אותו ביוני 2017.

רקע

הכותל המערבי מנוהל על-פי חוק השמירה על המקומות הקדושים משנת 1967 על ידי רב הכותל תפקיד שהתקיים כבר מראשית תקופת המנדט הבריטי עד לשלטון ירדן במקום. בשל אופיו הדתי של המקום, הוא אימץ מנהגים של בית כנסת אורתודוקסי. כך קיימת הפרדה בין גברים לנשים ברחבת התפילה, ונשים נמנעו לקיים במקום מצוות המזוהות על פי ההלכה עם גברים, כדוגמת הנחת תפילין, התעטפות בטלית וקריאה בתורה. 
נשות הכותל היא קבוצה של נשים מזרמים שונים ביהדות שהתגבשה בשנות השמונים ודרשה לאפשר חופש תפילה לנשים בכותל המערבי, תוך יציאה למאבק ציבורי ומשפטי. במהלך המאבק הן מקיימות בעזרת הנשים בכותל תפילה מדי ראש חודש, חלקן עטויות בטלית או בתפילין, לעיתים תוך עימותים עם מתפללות אחרות שמנסות למנוע מהן להתפלל ברחבה או להוציא ספרי תורה.

אישור המתווה והקפאתו

בסוף ינואר 2016 אושר בממשלה "מתווה הכותל" שלפיו הייתה אמורה להתרחב עזרת ישראל הסמוכה לכותל, המיועדת לתפילה מעורבת, ולעבור לניהול מועצה ציבורית שבה יהיו חברים גם נציגי הארגונים הלא אורתודוקסיים ונשות הכותל. לפי המתווה הכניסה לרחבה המעורבת הייתה אמורה להיות מן הכניסה הראשית לכותל. המתווה היה פשרה בין הזרמים הליברליים לגורמים הדתיים. המפלגות החרדיות קיבלו את המתווה בשתיקה, אולם בעקבות ביקורת בציבור החרדי והדתי איימו המפלגות החרדיות במרץ 2016 לפרוש מהקואליציה. בתגובה הוקמה ועדה לבחינה מחודשת של המתווה וביוני 2017 הוקפא המתווה. נשיא המדינה, ראובן ריבלין, התייחס למחלוקת סביב הכותל בנאום בפני יהודים בארצות הברית ואמר: "הסמל הזה של אחדות הפך לסמל של מחלוקת ואי הסכמה, וזה גורם לנו כאב רב".